Høgsfjordsambandet

Høgsfjordsambandet (Lauvvik–Oanes-sambandet) er et ferjesamband som krysser Høgsfjorden mellom Lauvvik og Oanes. Sambandet opereres per 2022 av  Boreal Sjø med MF «Petter Dass». Før åpningen av Lysefjordbrua i desember 1997 var også Forsand en del av ferjesambandet (trekantsambandet Lauvvik-Oanes-Forsand). Før åpning av Ryfast i 2019 var ferjesambandet en del av riksvei 13.


== Historie ==
Sambandet over Høgsfjorden ble startet av AS Høgsfjord Rutelag rundt pinsen 1962. Det var bilferjen «Høgsfjord» med plass til 12 biler som trafikkerte sambandet. De første dagene var det opptil 6 timers ventetid på grunn av stor trafikk som følge av at innbyggere i områdene rundt skulle teste ferjen. Ferjen var for liten fra første dag.
I 1966 kjøpte AS Høgsfjord Rutelag ferjen «Kleppestø» fra Rutelaget Askøy-Bergen AS og gav den navnet «Oanes». Denne hadde plass til 22 biler. «Høgsfjord» fortsatte å supplere «Oanes» på dager med særlig høy trafikk.
1. januar 1976 overtok Det Stavangerske Dampskibsselskab AS Høgsfjord Rutelags båter og båtruter, og dermed også Høgsfjordsambandet med ferjer. «Oanes» supplert av «Høgsfjord» fortsatte ennå en tid.
I juli 1978 fikk Stavangerske overlevert nybygde MF «Høgsfjord». Denne hadde kapasitet på 40 personbiler og avløste begge de eldre ferjene («Oanes» ble nå solgt, mens «Høgsfjord» ble omdøpt «Foldøy» og flyttet til andre samband).
Nye «Høgsfjord» holdt det gående i sambandet frem til 1990. Da overtok MF «Frafjord» før en ny MF «Høgsfjord» ble satt i drift i 1992. Nye MF «Høgsfjord» ble en stor forbedring for effektiviteten i Høgsfjordsambandet. Den var spesiallaget (sammen med tvillingferjen MF «Hjelmeland») for små og korte samband med mange avganger i døgnet. Den hadde også muligheten til å styre sidelengs.
I oktober 2007 fusjonerte Stavangerske og Tide Sjø. Dette førte til at MF «Høgsfjord», som gikk på sambandet, skiftet fargedrakt i løpet av 2008. I 2008 vant også Tide Sjø anbudskonkurransen for sambandet og kunne dermed fortsette driften i neste anbudsperiode. Anbudet skal gjelde fra 1. januar 2010. Ferjen MF «Høgsfjord» gikk ut av drift 1. januar 2010. Ferjen MF «Finnøy» gikk ut av drift 1. januar 2020, da Boral Sjø overtok driften av sambandet og satte inn MF Bjørnefjord.Høgsfjordsambandet var planlagt nedlagt i forbindelse med utbyggingen av Ryfast. Det har også vært snakk om bru over Høgsfjorden eller tunnel under, men dette inngår ikke i vedtatte planer.
Frem til 2019 var ferjesambandet del av riksvei 13, da Ryfast ble åpnet ble sambandet privatisert, og forbinder fylkesvei 523 i Strand med fylkesvei 508 i Sandnes.


== Busskorrespondanse ==

Flere bussruter på begge kaiene korresponderer med ferjeavgangene. Østerhus-busser som går fra Forsand til Jørpeland på «gamleveien» innom Idse går også innom kaien på Oanes. På hverdager kjører Østerhus en pendlerrute fra Tau til Forus som går med ferjen; denne korresponder også med buss på Oanes som skal til Forsand. På Lauvvik-siden går Kolumbus' bussrute 47 til Sandnes flere ganger daglig.


== Ferjer i Høgsfjordsambandet ==
2021 – MF «Petter Dass» 70 PBE
2020 – 2020 MF «Preikestolen» 105 PBE
2020 – 2020, MF «Bjørnefjord» 105 PBE
2010 – 2020, MF «Finnøy», 110 PBE
1992 – 2010, MF «Høgsfjord», 75 PBE
1990 – 1992, MF «Frafjord», 60 PBE
1978 – 1990, MF «Høgsfjord» (nå M/F «Rygerfjell»), 40 PBE
1966 – 1978, MF «Oanes», 22 PBE
1962 – 1978, MF «Høgsfjord», 12 PBE


== Referanser ==


== Eksterne lenker ==
Rutetabell Oanes-Lauvvik norled.no
https://www.dfly.no/bjornefjord-blir-fergen-pa-hogsfjorden/